For halvandet år siden satte virksomheden Sashimi Royal de første små fisk af arten yellowtail kingfish ud i saltvandsbassiner i et nyt anlæg på havnen i Hanstholm. Og nu har satsningen givet pote. Det har nemlig vist sig, at det godt kan lade sig gøre at opdrætte den eksotiske fisk, der normalt lever i Middelhavet og i havene på den sydlige halvkugle, i et bassin i Thy. Og at kunderne godt kan lide produktet. - Vi kan lave et produkt med en kvalitet, som man faktisk gerne vil betale ekstra for. For vi får ekstra for vores fisk, så det er selvfølgelig fedt, siger direktør i Sashimi Royal, Claus Rom. Skal smage af fisk og saltvand En af de største udfordringer har været at få den eksotiske fisk til at smage af fisk og saltvand - og ikke jord og fiskefoder. Men det er lykkedes så godt, at virksomheden hver måned sælger 4000 fisk, der først og fremmest går til europæiske sushi-restauranter. Salget begyndte i maj, og Claus Rom fortæller, at Sashimi Royal nu eksporterer til 17 lande, og der kommer stadig flere til. Efterspørgslen er altså stor, men virksomheden vil ikke vokse for enhver pris. - Vi vil bare være meget sikre på, at kvaliteten holder - og at den bliver ved med det. Vi skal ikke have en dårlig oplevelse ude hos vores kunder, siger Claus Rom. Der går i øjeblikket 130.000 fisk i bassinerne på havnen i Hanstholm. Fiskene slagtes, når de når en vægt på fire kilo.

Referat:
Det er lykkedes virksomheden Sashimi Royal at opdrætte kingfish i store saltvandsbassiner og sælge dem til 17 lande.